উৎসব এলেই প্রশ্নটা আজকাল খুব ঘুরেফিরে এসে পড়ছে। মোবাইল ফোনে সেলফি তোলার বাড়াবাড়ির মধ্যে কি কোনও মানসিক অসুখের ইঙ্গিত লুকিয়ে? 
পৃথিবীর সর্বত্রই বাড়ছে এই সেলফি-প্রবণতা। বাঙালিরাও এব্যাপারে ব্যতিক্রম নয়। দুর্গাপুজো হোক বা ক্রিসমাস— যে কোনও উৎসবে আনন্দ-উচ্ছলতার ‘অবিচ্ছেদ্য’ অঙ্গ হয়ে উঠছে সেলফি। একা হোক বা প্রিয়জনকে সঙ্গে নিয়ে, সেলফি তুলতে আজকাল কোনও উৎসবেরও প্রয়োজন হয় না বাঙালির। দৈনন্দিন কাজের মধ্যেই সেলফি তুলে সোশ্যাল মিডিয়ায় পোস্ট করার হিড়িক বেড়েছে। প্রশ্ন উঠেছে, এটা কি নিছকই উৎসবের আনন্দে নিজেকে ‘দেখা’। নাকি নিজেকে দেখার মধ্যে দিয়ে এ শুধু ‘আমি’র উৎসব?
অত্যধিক পর্যায়ের এই অভ্যাসকে মানসিক রোগ বলেই মনে করছেন মনোবিদদের একটা বড় অংশ। যেটাকে তাঁরা ‘সেলফাইটিস’ নাম দিয়েছেন। সম্প্রতি ব্রিটেনের নটিংহ্যাম ট্রেন্ট বিশ্ববিদ্যালয়ের তরফে ‘সেলফাইটিস বিহেভিওরাল স্কেল’  তৈরি করা হয়েছে। সেই স্কেল অনুয়ায়ী, ‘সেলফাইটিস’এ আক্রান্তদের তিন ভাগে ভাগ করা হয়েছে। বর্ডারলাইন, অ্যাকিউট এবং ক্রনিক। 
বর্ডারলাইনের ক্ষেত্রে সংশ্লিষ্ট ব্যক্তি অন্তত তিনবার সেলফি তোলেন। কিন্তু পোস্ট করেন না। অ্যাকিউট পর্যায়ে কেউ তিনবার সেলফি তুলে তিনবারই পোস্ট করেন। ক্রনিক স্তরে যাঁরা দিনরাতই সেলফি তোলেন, অন্তত ছ’বার পোস্ট করেন। 
তবে মনোবিদ জয়রঞ্জন রামের মতে, কেউ ঘনঘন সেলফি তুলে ও ফেসবুকে দিয়ে ‘লাইক’ পেয়ে খুশি থাকেন। কিন্তু তাঁকে মনোরোগী বলা কখনওই উচিত নয়। তাঁর কথায়, ‘‘অনেকে নিজেদের জীবনের প্রতিটা মুহূর্ত ডিজিটালি ধরে রাখতে চান। রেকর্ড রাখতে চান। যাঁরা বারবার নিজেদের আয়নায় দেখতে ভালবাসেন, তাঁদের বড় অংশই সেলফি নিয়ে বাড়াবাড়ি করেন। এক ধরনের আত্মতৃপ্তি পান নিজেকে দেখে। আমি এর মধ্যে দোষের কিছু দেখি না।’’ তবে ট্রেন লাইনে বা খাদের কিনারায় দাঁড়িয়ে সেলফি তোলাটা ওই প্রবণতারই চূড়ান্ত ধাপ বলে অভিমত তাঁর।
অবশ্য মনস্তত্ত্ববিদ নীলাঞ্জনা সান্যালের মতে, সেলফির পুরোটাই নেতিবাচক। তাঁর মতে, ‘আমি’কে প্রাধান্য দিতে গিয়ে এই প্রবণতা বাড়ছে। নিজের গুরুত্ব আর সাফল্য বোঝাতে গিয়ে অনেক ঝুঁকি নিয়ে সেলফি তুলতে গিয়ে প্রাণও হারাচ্ছেন অনেকে। নীলাঞ্জনা বলেন, ‘‘ক্লাসে পড়াতে পড়াতে শিক্ষক সেলফি তুলছেন, এর থেকে কী শিখবে ছাত্রেরা? খালি আমি, আমি করে যারা, তাদের মধ্যেই এই প্রবণতা বেশি দেখা যায়।’’